山坡陀行
作者：蘇軾
朝代：宋

paragraphs: 山坡陀兮下屬江，勢崖絕兮游波所蕩如頹牆。
松茀律兮百尺，旁枝虬葛藟之。
上不見日兮下可依，吾曳杖兮吾僮以吾之書隨。
藐余望兮水中汦，頎然而長者黄冠而羽衣。
澣頤坦腹盤石箕坐兮，山亦有趾安不危，四無人兮可忘饑。
仙人偓佺自言其居瑶之圃，一日一夜飛相往來不可數。
使其開口言兮，豈惟河漢無極驚余心。
默不言兮，蹇昭氏之不鼓琴。
憺將翔兮山海，與日月兮長在。
若有人兮夢中仇池我歸路，此非小有兮噫乎何以樂此而不去。
昔余游於葛天兮，身非陶氏猶與偕。
乘渺茫良未果兮，僕夫悲余馬懷。
聊逍遥兮容與，晞余髮兮蘭之渚。
余論世兮千載一人猶並時，余行詰曲兮欲知余者稀。
峨峨洋洋余方樂兮，譬余繫舟於水魚潛鳥舉亦不知。
何必每念輒得應余若響，坐有如此兮人子期。